text: 650 skolebørn synger Kim Larsen
  02 november 2018 kl. 21.00
  På Vittenbergskolen i Ribe var der fredag fællessamling i forbindelse med Spil Dansk Ugen. På programmet var der i dagens anledning masser af musik af Kim Larsen. 
  
  650 elever på Vittenbergskolen i Ribe var fredag til fællessamling i forbindelse med Spil Dansk Ugen, og i dagens anledning var der udelukkende musik og sang af Kim Larsen. 
  Eleverne er vant til at samles til morgensamling og synge sammen, og da dagens program skulle sammensættes, var musiklærer Vibeke Tietge slet ikke i tvivl om, hvilke sange der skulle synges:
  - En uges tid efter Kim Larsens død sad vi og skulle planlægge, hvad vores fælles samling skulle handle om, og der var der kun en ting at gøre: Spil Dansk skulle selvfølgelig være en hyldest til Kim Larsen og hans musik.
  Vibeke Tietge synes, det er fint, at man sætter fokus på musik i en hel uge hvert eneste år.
  - Det er selvfølgelig noget, vi på skolerne skal bakke op om, og det giver god mening at præsentere eleverne for dansk musik i den sammenhæng, fortæller hun.
  